馬篠潭報雨
作者：陳襄
朝代：宋

paragraphs: 皇祐歲庚寅，陰陽久鬰堙。
二時愆雨澤，百物憫膏屯。
穀價方翔踴，民言備苦辛。
原疇無播種，道路有饑貧。
縣令憂忘食，齋房退省身。
朝歸占甲子，暮出看星辰。
野祀曾徼福，雩壇示禮神。
祈求觀古法，詢訪得龍津。
遣吏蘋蘩潔，齋書肺腑陳。
靈泉汲坎𦥨，仙仗下嶙峋。
雷斧潛嗔樹，天波忽灑塵。
音官沈鼓吹，市戶濕衣巾。
隆應聲何速，盤旋志未伸。
經綸惟四日，滂沛即逾旬。
萬谷山源發，三農水利均。
趨田多耒耨，入里少芻薪。
苗稼晨爭插，坊庸夜不巡。
謳謠興父老，燕喜集賓親。
捐瘠蘇中壑，生成賦大鈞。
邑人勿忘報，世世荷深仁。